Diari Oficial de la Generalitat Valenciana


Sumari del DOGV 3930, del 01-02-2001 (2001/865)

DECRET 29/2001, de 30 de gener, del Govern Valencià, d'Assistència Jurídica Gratuïta.
-------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2001/01/30/29**

### Versions

 02/03/2017 - Actualitat  23/11/2005 - 01/03/2017  Text inicial: 02/02/2001 - 22/11/2005 

### Dades del document

Número de DOGV
:   3930

Data del DOGV
:   01-02-2001

Secció del DOGV
:   I. DISPOSICIONS GENERALS

Número del document
:   2001/865


Data del document
:   30-01-2001

Organisme emissor
:   Conselleria de Justícia i Administracions Públiques

Tipus de document
:   Decret

Anàlisi jurídica

 Descriptors 

:   * professió jurídica
    * legislació
    * advocat
    * assistència judicial
    * reglament administratiu

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

 

**Disposició derogada 02.03.2017**

 

**Decret 29/2001, de 30 de gener, del Govern Valencià, d'Assistència Jurídica Gratuïta.**

 

**[(DOGV núm. 3930 de 01.02.2001)](http://www.docv.gva.es/datos/2001/02/01/pdf/2001_X865.pdf) Ref. 0456/2001**

 

I

 

L'article 119 de la Constitució espanyola estableix que la justícia serà gratuïta quan així ho dispose la llei i, en tot cas, respecte dels que acrediten insuficiència de recursos per a litigar. Amb aixó es materialitza el dret a la tutela judicial efectiva, consagrat com a dret fonamental en l'article 24.

També la Llei Orgànica 6/1985, d'1 de juliol, del Poder Judicial, disposa que per llei seran fixats els supósits i sistemes d'assistència jurídica gratuïta que garantisquen l'efectivitat dels drets reconeguts per la Constitució. En el seu desplegament, la Llei 1/1996, de 10 de gener, d'Assistència Jurídica Gratuïta, inclou el mandat constitucional i articula un sistema de justícia gratuïta per a aquells que manquen de recursos per a litigar. Dita Llei ha sigut desenrotllada, a nivell estatal, pel Reial Decret 2.103/1996, de 20 de setembre.

En l'àmbit competencial de la Generalitat Valenciana, l'article 39.1 de l'Estatut d'Autonomia de la Comunitat Valenciana li atribueix competència per a exercir totes les facultats que la Llei Orgànica del Poder Judicial i del Consell General del Poder Judicial reconeguen o atribuïsquen al Govern de l'Estat; i, concretament, la d'indemnitzar les actuacions corresponents a la defensa per advocat i representació per procurador dels tribunals en torn d'ofici davant dels órgans judicials amb seu a la Comunitat Valenciana, i l'assistència lletrada al detingut o pres quan el lloc de custódia estiga situat en el territori de la Comunitat Valenciana. L'esmentada previsió es va materialitzar per mitjà de Reial Decret 293/1995, de 24 de febrer, pel qual es transferixen a la Generalitat Valenciana les funcions de l'administració de l'Estat en matèria de provisió de mitjans materials i económics per al funcionament de l'administració de Justícia.

En aquest context, per Decret 299/1997, de 9 de desembre, del Govern Valencià, d'Assistència Jurídica Gratuïta, es va desplegar la citada Llei 1/1996, de 10 de gener, d'Assistència Jurídica Gratuïta. Aixó va suposar l'acostament de la normativa bàsica i general, continguda en la Llei i Reglament a què s'ha fet referència, a les institucions que en la Comunitat Valenciana intervenen en el funcionament dels serveis d'assistència jurídica gratuïta.

 

II

 

Tres anys després de l'aprovació del mencionat reglament autonómic, que a l'entrada en vigor del present quedarà derogat, la pràctica de les comissions d'assistència jurídica gratuïta d'Alacant, Castelló i València, així com dels órgans judicials de la Comunitat Valenciana i dels col·legis professionals d'Advocats i Procuradors, aconsella aprofundir en la regulació del sistema, introduint en el text de 1997 modificacions que deriven dels criteris i acords de les comissions en la seua interpretació de les normes, respecte a aspectes pràctics detectats que requereixen actuacions complementàries per assegurar els drets fonamentals a la defensa i a la tutela judicial efectiva, i en supósits en què s'han identificat llacunes i buits legals.

A) Així, pel que fa al reconeixement del dret, es consagra un criteri unànime de les comissions d'Assistència Jurídica Gratuïta de la Comunitat Valenciana, afegint la paraula “bruts” als recursos i ingressos económics de les persones físiques sol·licitants del dret d'assistència jurídica gratuïta, per al seu cómput. Les raons són óbvies: la comparació amb el salari mínim interprofessional, quantificat en brut, així com amb altres fonts d'ingressos, com poden ser els professionals, que també es computen en brut.

Respecte a l'ordre social, s'especifica que únicament es tindrà dret de forma automàtica a la defensa en juí, i es requereix per obtindre la resta de les prestacions sol·licitar l'oportuna sol·licitud; tot aixó d'acord amb el que s'ha establit en l'article 2, apartat d), de la Llei d'Assistència Jurídica Gratuïta, que no obstant aixó, havia portat a una interpretació totalment extensiva en la pràctica, que implicava que qualsevol treballador i beneficiari del sistema de Seguretat Social tinguera automàticament reconegut el dret a la justícia gratuïta, havent d'interpretar-se correctament en el sentit que únicament és de concessió automàtica l'assistència lletrada en el procediment judicial.

Igualment, aquesta norma, sensible a l'atenció especial sobre els casos de violència domèstica i del mals tractaments a menors, instrumenta els mecanismes per tal que les víctimes mancades de recursos per a litigar puguen personar-se en el procediment judicial i obtenir la designació d'advocat i procurador del torn d'ofici, encara que no siga preceptiva la seua intervenció.

Per aixó, es consagra el criteri establit pel Tribunal Superior de Justícia per al reconeixement del dret en l'ordre contenciós administratiu als estrangers que no residisquen legalment a Espanya, en aquelles qüestions que incidisquen directament en la seua situació d'il·legalitat.

També s'introdueixen novetats d'índole pràctica, tals com la prevalença de documents justificatius de la situació económica del sol·licitant a la data de la sol·licitud, sobre declaracions de IRPF d'exercicis anteriors; fixació d'un període de validesa de 3 mesos per a la documentació; obligatorietat, per als col·legis professionals, d'entregar cópia de la sol·licitud acreditativa de la seua presentació als interessats que ho requerisquen; establiment d'un únic requeriment a efectuar pels col·legis d'Advocats per a l'esmena de deficiències que, si no es duen a terme, motivarà l'arxiu de l'expedient i quedarà pendent de confirmació per la Comissió, i s'introdueix, així mateix, una via de recurs per al cas que la confirmació de l'arxiu supose la desestimació del dret; i regulació d'un procediment de control en l'àmbit de dret de família, per tal d'evitar modificacions en el procediment a seguir, una vegada obtingut el dret en base a les circumstàncies económiques de la part menys solvent.

Igualment, i davant de la dificultat pràctica de demanar la firma dels secretaris judicials en el taló, introduït pel Decret 299/1997 com a mecanisme de justificació dels serveis d'assistència jurídica gratuïta prestats, s'ha optat per suprimir-la, i es fa únicament exigible el segell, que, en base a la normativa autonómica de subvencions, es considera justificant adequat, sense que s'estime necessària la concurrència de la fe pública.

També s'introdueixen, a proposta dels col·legis d'advocats, determinades modificacions en la regulació del mode de prestació del servei de guàrdia permanent, i es dóna llibertat als col·legis professionals per al seu establiment i s'opta, quant a la seua retribució, pel sistema d'assistència en funció de la mitjana de les realitzades.

De major profunditat que les modificacions anteriors i a proposta unànime dels col·legis professionals i de les comissions d'Assistència Jurídica Gratuïta, s'han introduït en el text dues novetats substancials:

B) En primer lloc, l'establiment d'un nou procediment en l'àmbit de la jurisdicció penal, semblant a alló establit per l'Ordre de 23 de setembre de 1997, del Ministeri de Justícia, sobre tramitació de sol·licituds d'assistència jurídica gratuïta en l'àmbit de la jurisdicció penal. En aquest àmbit, l'entorn sociocultural en què la immensa majoria dels casos envolta els justiciables genera evidents dificultats a l'hora d'acreditar a priori la insuficiència de recursos económics per a litigar, sense que aixó puga convertir-se en un element obstaculitzador de l'efectivitat dels drets fonamentals a la defensa i a la tutela judicial efectiva. En aqueix sentit, la modificació introduïda incideix sobre el model de sol·licitud, en l'exigència que el lletrat participe en la seua tramitació, i es requereix el detingut perquè aporte la preceptiva documentació i, en el cas que aquesta no es duga a terme, que emeta un informe sobre el juí que li mereixen les condicions económiques de l'imputat i, finalment, en la confirmació de la designació pel col·legi corresponent, una vegada rebut dit informe o documentació, i una vegada concedit el tràmit d'esmena, si és procedent, i d'aquesta manera s'inicia el procediment previst per la llei.

C) En segon lloc, la implantació, a favor de les comissions d'Assistència Jurídica Gratuïta, de la facultat de revisió d'ofici, a més dels supósits previstos per l'article 19 de la Llei, en el supósit en què el beneficiari haguera passat a millor situació económica i quan es constaten omissions o canvis de circumstàncies que hagen sigut determinants per a la concessió del dret.

En aquest sentit, l'aplicació de la Llei 1/1996, de 10 de gener, ha generats nombrosos dubtes el que ha comportat que el Servei Jurídic del Ministeri de Justícia, en Dictamen de 3 de novembre de 1997, estimara que s'escau la revocació del dret a l'assistència jurídica gratuïta, per aplicació analógica del que disposa l'article 36 de la Llei, quan el beneficiari del dret haguera passat a millor situació económica durant el transcurs del procés, qualsevol que siga el pronunciament que sobre les costes es faça en la sentència que pose fi a aquest.

Igualment, s'estableix l'obligació de reintegrar o compensar, en els lliuraments de les subvencions trimestrals, les quantitats percebudes per les intervencions dels professionals designats, en aquells expedients en què ha sigut revocat el dret o s'ha percebut l'abonament d'honoraris de la part.

Finalment, s'actualitzen els móduls i bases de compensació d'advocats i procuradors dels tribunals per a adaptar-los a l'entrada en vigor de la nova Llei d'Enjudiciament Civil.

 

III

 

En el procediment d'elaboració de la present norma s'ha atorgat la preceptiva audiència als col·legis professionals afectats, havent emés dictamen el Consell General del Poder Judicial.

 

IV

 

Pel Decret 7/2000, de 22 de maig, del president de la Generalitat Valenciana, pel qual assignen determinades competències a la Presidència i a les conselleries, i pel Decret 91/1999, de 30 de juliol, del Govern Valencià, pel qual s'aprova el Reglament Orgànic i Funcional de la Conselleria de Justícia i Administracions Públiques, correspon a dita Conselleria la gestió de les competències en matèria de justícia.

Per tot aixó, en virtut de les atribucions conferides pels articles 38 i 40 de la Llei 5/1983, de 30 de desembre, de Govern Valencià, a proposta del conseller de Justícia i Administracions Públiques, conforme amb el Consell Jurídic Consultiu, i després de la deliberació del Govern Valencià, en la reunió del dia 30 de gener de 2001,

 

DECRETE

 

**Article únic**

S'aprova el Reglament d'Assistència Jurídica Gratuïta, el text del qual s'insereix tot seguit.

 

DISPOSICIONS TRANSITÒRIES

 

**Primera. Règim transitori**

Les sol·licituds d'assistència jurídica gratuïta presentades amb anterioritat a l'entrada en vigor del present Decret seran regides per la normativa vigent en el moment d'efectuar la sol·licitud.

 

**Segona. Móduls i bases de compensació per a procuradors dels tribunals**

Els móduls i bases de compensació per a Procuradors dels tribunals seran els establits pel Decret 120/2000, de 25 de juliol, del Govern Valencià, pel qual s'actualitzen els continguts en el Decret 73/1999, de 17 de maig, reproduïts en l'annex I del present decret.

 

**Tercera. Móduls i bases de compensació per a advocats**

Els móduls i bases de compensació económica per a advocats continguts en l'annex II del present Reglament seran aplicables als procediments civils tramitats d'acord amb la nova Llei d'Enjudiciament Civil, qualsevol que siga la data de designació d'advocat.

 

DISPOSICIÓ DEROGATÒRIA

 

A l'entrada en vigor del present decret, queda derogat el Decret 299/1997, de 9 de desembre, del Govern Valencià, d'Assistència Jurídica Gratuïta.

 

DISPOSICIONS FINALS

 

**Primera. Mesures d'aplicació**

S'autoritza el conseller de Justícia i Administracions Públiques per a dictar les disposicions necessàries en aplicació del present decret.

 

**Segona**

El present decret entrarà en vigor l'endemà de la seua publicació en el Diari Oficial de la Generalitat Valenciana.

 

València, 30 de gener de 2001

 

El president de la Generalitat Valenciana,

EDUARDO ZAPLANA HERNÁNDEZ-SORO

 

El conseller de Justícia i Administracions Públiques,

CARLOS GONZÁLEZ CEPEDA

 

 

REGLAMENT D’ASSISTÈNCIA JURÍDICA GRATUÏTA

 

TÍTOL I. Àmbit personal d'aplicació

 

**Article 1**

1. Als efectes del present Reglament, s'entendrà que la prestació continguda en l'apartat d) de l'article 2 de la Llei 1/1996, de 10 de gener, d'Assistència Jurídica Gratuïta, és directament aplicable per a la defensa en juí, si bé, per a l'obtenció de la resta de prestacions que comprén el dret a l'assistència jurídica gratuïta, haurà d'instar-se l'oportú reconeixement i se seguirà el procediment ordinari.

2. En els procediments penals que es tramiten com a conseqüència de casos de violència domèstica, de gènere o familiar, les víctimes i els seus representants legals, i guardadors de fet, que acrediten insuficiència de recursos, tindran tots els drets a què es referix la Llei 1/1996, de 10 de gener, d'Assistència Jurídica Gratuïta, inclosa la defensa i representació gratuïtes per advocat i procurador, encara que es pretenga la personació com a acusació particular o els fets denunciats no siguen constitutius de delicte i hagen de resoldre's pels tràmits del judici de faltes.

Als efectes previstos en el paràgraf anterior, tindran la consideració de víctimes els qui hagen sofert per qualsevol mitjà maltractaments o qualsevol tipus de violència física o psíquica, sempre que tals fets s'imputen als seus cónjuges o als qui ho hagen sigut, o a les persones que estiguen o hagen estat vinculades de forma estable per anàlogues relacions d'afectivitat i als seus descendents; als ascendents, descendents, col·laterals fins al tercer grau, acollits, pupils, tutors, curadors o guardadors de la persona agredida, encara que no convisquen amb ella.

A més de les víctimes i, si és procedent, dels seus representants legals i guardadors de fet, estarà també legitimada per a iniciar el procediment i sol·licitar, a favor d'aquells, el reconeixement a l'assistència jurídica gratuïta, qualsevol persona que convisca amb la víctima en el mateix domicili o que tinga coneixement del fet i estiga lligat a ella per algun dels vincles de parentiu indicats en el paràgraf anterior.

Els col·legis professionals, i les comissions d'Assistència Jurídica Gratuïta, donaran prioritat a la tramitació de dites sol·licituds, i procediran a realitzar les designacions provisionals sense necessitat que se aporte inicialment la documentació acreditativa de la situació económica de la unitat familiar. Dita documentació es requerirà posteriorment, i es donarà a l'expedient el mateix tractament previst en els articles 14 i 26 d'este Reglament, amb tramesa de l'expedient a la Comissió d'Assistència Jurídica Gratuïta, sense que siga d'aplicació l'arxiu indicat en l'article 15 per al cas que no s'aportara o resultara incompleta l'aportada. ****[1]****

3. Igualment, s'entendrà que els estrangers que no residisquen legalment a Espanya, a més del dret a l'assistència, defensa i representació gratuïtes en l'ordre penal, d'acord amb el que disposa l'apartat e) de l'article 2 de la Llei 1/1996, de 10 de gener, d'Assistència Jurídica Gratuïtes, tindran dret també a l'assistència, defensa i representació gratuïtes en l'ordre contenciós administratiu, i en la via administrativa prèvia, en totes les actuacions que incidisquen directament en la seua situació d'il·legalitat en el territori nacional, sempre que reunisquen els requisits que sobre capacitat económica estableix l'article 3 de la mencionada llei.

 

**Article 2**

Als efectes del present Reglament, s'entendrà que per al reconeixement del dret a l'assistència jurídica gratuïta a què es refereix l'article 3.1 de la Llei 1/1996, de 10 de gener, d'Assistència Jurídica Gratuïta, hauran de computar-se en brut, anualment, per tots els conceptes i per unitat familiar, els recursos i ingressos económics dels sol·licitants.

Fins i tot en els supósits en què de la declaració de IRPF, corresponent a l'últim exercici fiscal, es desprenga un volum d'ingressos superior al doble del salari mínim interprofessional, serà reconegut el dret quan, en la data de la sol·licitud, s'acredite documentalment que la situació laboral i els ingressos del sol·licitant revelen insuficiència de recursos per a litigar.

 

**Article 3**

Als efectes del present reglament, i per al reconeixement excepcional del dret regulat per l'article 5 de la Llei 1/1996, de 10 de gener, d'Assistència Jurídica Gratuïta, la Comissió d'Assistència Jurídica Gratuïta competent computarà en brut els recursos i ingressos dels sol·licitants que, encara superant els límits previstos en l'article 3 de la mencionada llei, no excedisquen del quàdruple del salari mínim interprofessional.

 

TÍTOL II. Organització i funcionament de les comissions d'assistència jurídica gratuïta

 

**Article 4. Àmbit territorial, funcions i competències de les comissions d'Assistència Jurídica Gratuïta**

1. Les comissions d'Assistència Jurídica Gratuïta constituïdes a l'empara de la Llei 1/1996, de 10 de gener, a les ciutats d'Alacant, Castelló de la Plana i València tenen competència territorial en l'àmbit de la seua respectiva província.

2. Les comissions, dins del seu corresponent àmbit territorial, exerciran les funcions i competències previstes per la Llei d'Assistència Jurídica Gratuïta, pel Reglament d'Assistència Jurídica Gratuïta aprovat pel Reial Decret 2.103/1996, de 20 de setembre, i per aquest reglament.

 

**Article 5. Delegacions de les comissions d'Assistència Jurídica Gratuïta**

1. Per decret del Govern Valencià es podran crear delegacions de les comissions d'Assistència Jurídica Gratuïta, en aquells casos en què el volum d'assumptes a tractar o altres causes justificades ho aconsellen.

2. El decret de creació determinarà l'àmbit territorial de la delegació i fixarà la seua composició, en què estaran representades les mateixes institucions que integren les comissions d'Assistència Jurídica Gratuïta.

3. Les delegacions tindran les mateixes funcions que les comissions d'Assistència Jurídica Gratuïta, i actuaran conforme a les directrius i criteris generals que, per a reconèixer el dret a l'assistència jurídica gratuïta, establisquen les comissions provincials, i els serà d'aplicació les regles de funcionament que es preveuen en aquest reglament.

 

**Article 6. Composició de les comissions d'Assistència Jurídica Gratuïta i designació dels seus membres**

1. Les comissions d'Assistència Jurídica Gratuïta, de conformitat amb alló que ha establit l'article 10 de la Llei d'Assistència Jurídica Gratuïta i l'article 3 del Reglament d'Assistència Jurídica Gratuïta aprovat pel Reial Decret 2.103/1996, de 20 de setembre, estan presidides per un membre del Ministeri Fiscal, que serà designat pel fiscal cap de la Fiscalia del Tribunal Superior de Justícia o, si és procedent, de l'Audiència Provincial.

2. Així mateix, formen part de les comissions els següents vocals:

a) Un lletrat del Gabinet Jurídic de la Generalitat Valenciana designat pel director del citat Gabinet.

b) Un funcionari de la Generalitat Valenciana, llicenciat en dret, entre els que ocupen llocs de treball l'exercici dels quals estiga reservat a funcionaris pertanyents al grup A d'Administració General, designat pel responsable del departament de la Generalitat Valenciana que tinga atribuïdes les competències en matèria de justícia.

c) El degà del Col·legi d'Advocats de la província, o el lletrat que delegue.

d) El degà del Col·legi de Procuradors de la província, o el procurador que delegue.

En les províncies on hi haja més d'un Col·legi d'Advocats o de Procuradors, el seu representant serà designat de comú acord pels degans d'aquests.

En el cas que els col·legis no realitzen la designació de conformitat amb alló que s'ha establit, aquesta serà efectuada pel Consell Superior de Col·legis Professionals corresponent.

3. Les funcions de secretari de les comissions correspondran al vocal representant de la Generalitat Valenciana mencionat en l'apartat 2.b).

4. A fi de garantir la continuïtat dels treballs i el bon funcionament de les comissions, es nomenarà un suplent per cada membre, inclós el president. Els membres titulars i suplents podran actuar indistintament.

 

**Article 7. Dependència orgànica, suport administratiu i seu**

1. Les comissions d'Assistència Jurídica Gratuïta quedaran adscrites orgànicament al departament de la Generalitat Valenciana que tinga atribuïdes les competències en matèria de justícia.

2. El departament de la Generalitat Valenciana que tinga atribuïdes les competències en matèria de justícia i les direccions territorials de la conselleria corresponent a Alacant i Castelló, prestaran el suport administratiu i el suport tècnic necessari per al funcionament de les comissions d'Assistència Jurídica Gratuïta.

3. Les comissions d'Assistència Jurídica Gratuïta tindran la seu a les dependències que els órgans mencionats en l'apartat anterior posen a la seua disposició o, si és procedent, en les dels órgans jurisdiccionals radicats en el seu àmbit territorial.

 

**Article 8. Informació sobre els serveis de justícia gratuïta**

1. Les comissions disposaran de les llistes de col·legiats en actiu adscrits als serveis d'assistència jurídica gratuïta, amb indicació del seu domicili professional i, si és procedent, d'especialitzacions per ordres jurisdiccionals o en les diverses branques jurídiques.

2. En les seus de les comissions s'exposaran les normes de funcionament, seu i horari d'atenció al públic dels Serveis d'Orientació Jurídica dels col·legis d'Advocats.

3. La informació a què es fa referència en els apartats anteriors estarà a disposició de tota persona interessada i serà semestralment actualitzada pels respectius col·legis.

 

**Article 9. Funcionament**

1. El funcionament de les comissions s'ajustarà a alló que ha establit la Llei d'Assistència Jurídica Gratuïta, el present Reglament, i la regulació que per als órgans col·legiats conté la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.

2. Les comissions d'Assistència Jurídica Gratuïta determinaran, atenent el volum d'assumptes a tractar, la periodicitat de les seues reunions.

 

**Article 10. Indemnització per assistències**

1. La concurrència a les reunions de les comissions, degudament justificada pel secretari, donarà origen a una indemnització íntegra de 10.000 pessetes (60,10 euros).

2. En cap cas no es percebran més de dues indemnitzacions al mes. El membre suplent que assistisca a la Comissió únicament percebrà indemnització en aquells casos en què ho faça en substitució i per absència del titular.

 

**Article 11. Funcions**

Als efectes del present reglament, s'entendrà que, a més de les funcions de les comissions d'Assistència Jurídica Gratuïta establides per l'article 7 del Reglament d'Assistència Jurídica Gratuïta aprovat pel Reial Decret 2.103/1996, de 20 de setembre, en els termes previstos en la Llei d'Assistència Jurídica Gratuïta, correspon a les comissions d'Assistència Jurídica Gratuïta, en concordança amb alló que han disposat els articles 15.2 i 24 del present Reglament, la confirmació o revocació dels arxius d'expedients acordats pels col·legis d'Advocats, així com la revocació del dret en els casos en què el beneficiari haguera passat a millor situació económica, en els termes establits per l'article 102 de la Llei de Règim Jurídic de les Administracions Públiques i del Procediment Administratiu Comú.

 

TÍTOL III. Procediment per al reconeixement del dret a l'assistència jurídica gratuïta

 

**Article 12. Iniciació**

1. El procediment per a reconèixer el dret a l'assistència jurídica gratuïta s'iniciarà sempre a instància de part, excepte el que disposa l'article 21 de la Llei 1/1996, de 10 de gener –requeriment judicial de designació d'advocat i procurador–, per mitjà de la presentació del model normalitzat de sol·licitud i la documentació actualitzada que figura en l'annex III d'aquest reglament. En cap cas la documentació no podrà portar data anterior als tres mesos de la presentació de la sol·licitud.

2. Els impresos es facilitaran en les dependències judicials i en els serveis d'Orientació Jurídica dels Col·legis d'Advocats i en les seus de les comissions d'Assistència Jurídica Gratuïta.

 

**Article 13. Presentació de la sol·licitud**

1. De conformitat amb alló que ha establit l'article 12 de la Llei d'Assistència Jurídica Gratuïta, les sol·licituds, així com la documentació preceptiva, es presentaran davant dels serveis d'Orientació Jurídica del Col·legi d'Advocats del lloc en què es trobe el jutjat o tribunal que haja de conéixer del procés principal, o davant del jutjat del domicili del sol·licitant si el procés no s'haguera iniciat. En aquest últim cas, l'órgan judicial donarà trasllat immediat de la petició al Col·legi d'Advocats territorialment competent.

2. A instàncies de l'interessat, el Servei d'Orientació Jurídica farà entrega de cópia segellada de la sol·licitud presentada.

3. En tot cas, per poder cursar-se, la sol·licitud haurà d'estar acompanyada de la documentació a què es fa referència en l'annex III.

4. Quan la petició es fonamente en les circumstàncies excepcionals previstes en l'article 5 de la Llei d'Assistència Jurídica Gratuïta, la sol·licitud es presentarà directament davant de la Comissió d'Assistència Jurídica Gratuïta, que resoldrà determinant quins dels beneficis de l'article 6 de la mateixa Llei, i amb quin abast, són d'aplicació al sol·licitant.

 

**Article 14. Tramitació en l'àmbit de la jurisdicció penal respecte dels imputats** ****[2]****

1. En els procediments penals, el lletrat d'ofici que assistisca a l'imputat en el Jutjat de Guàrdia, o el qui conega de la causa, tractarà que aquell signe la sol·licitud de reconeixement del dret a la justícia gratuïta, amb expressió de les dades que resulten conegudes i li requerirà en eixe mateix acte perquè, en el termini màxim de 10 dies, trameta al propi lletrat la documentació justificativa.

La sol·licitud i requeriment s'ajustaran al model que consta com annex III bis del present Reglament.

Transcorregut el termini assenyalat en el paràgraf primer, el lletrat trametrà al Col·legi d'Advocats la sol·licitud, la cópia del requeriment i la documentació que haja sigut tramesa per l'interessat. Si no haguera rebut documentació o esta no fóra completa, adjuntarà un informe personal sobre el judici que li mereixen les condicions económiques de l'imputat.

El Col·legi d'Advocats, amb la sol·licitud i documentació tramesa pel lletrat, incoarà el procediment, requerirà si és procedent, per terme de deu dies a l'interessat, que tinga domicili real i conegut, perquè complete la documentació insuficient o esmene les deficiències de la sol·licitud. I quan no hi haguera lloc al requeriment o transcorregut el termini concedit, realitzarà en forma la designació provisional de dit lletrat i trametrà l'expedient, encara que estiga incomplet, a la Comissió d'Assistència Jurídica Gratuïta, sense que siga d'aplicació l'arxiu previst en el número 2 de l'article següent.

2. En els procediments atribuïts a la Jurisdicció de Menors, la sol·licitud prevista en l'apartat anterior serà signada, en nom i representació del menor, per qui tinga la seua representació legal o guarda de fet, i si no n'hi ha pel propi menor.

En estos procediments, la referència al Jutjat, continguda en el número anterior, s'entén feta a la Fiscalia de Menors. Si amb posterioritat a la designació practicada se sol·licitara advocat d'ofici pel Jutjat de Menors, a l'empara dels articles 16.3 i 22.1 b) de la Llei Orgànica 5/2000 es reiterarà la designació del mateix lletrat, llevat que procedisca la substitució per causa legítima. A estos efectes, la Fiscalia informarà al Jutjat de la identitat del lletrat.

 

**Article 15. Esmena de deficiències**

1. Els col·legis d'Advocats i, si és procedent, les comissions d'Assistència Jurídica Gratuïta, verificaran la documentació presentada, i si aprecien que és insuficient o que en la sol·licitud hi ha deficiències, requeriran l'interessat, amb indicació clara dels defectes advertits, perquè en el termini de deu dies esmene la falta o acompanye els documents preceptius, amb indicació que, si no ho fa així, es considerarà desistida la seua petició.

2. El Servei d'Orientació Jurídica del Col·legi d'Advocats acordarà l'arxiu de l'expedient, si transcorregut el termini a què es refereix el paràgraf anterior, no s'hagueren esmenat les deficiències. De l'acord d'arxiu, que no és susceptible de cap recurs, es donarà trasllat a la Comissió d'Assistència Jurídica Gratuïta, que ho confirmarà o alçarà, si és procedent. Contra la resolució de la Comissió d'Assistència Jurídica Gratuïta que confirme l'arxiu i, per tant, desestime la sol·licitud, cabrà interposar el recurs a què es refereix l'article 20 de la Llei 1/1996, de 10 de gener.

 

**Article 16. Designacions provisionals**

1. Analitzada la sol·licitud, i, si cal, esmenats els defectes advertits, si el Col·legi d'Advocats estima que el peticionari compleix els requisits legalment establits, o es dóna el supósit de l'article 14 d'aquest reglament, es procedirà, en el termini de quinze dies previst en l'article 15 de la Llei d'Assistència Jurídica Gratuïta, a la designació provisional d'advocat. Aquesta designació provisional es notificarà al sol·licitant i es comunicarà, en el mateix moment al Col·legi de Procuradors perquè, dins dels tres dies següents, designe procurador si la seua intervenció és preceptiva.

2. En aquest últim cas, el Col·legi de Procuradors comunicarà immediatament al d'Advocats la designació efectuada per a la seua constància en l'expedient, i, així mateix, la notificarà al sol·licitant.

3. Realitzada la designació d'advocat, i si és procedent de procurador, el Col·legi d'Advocats tindrà un termini de tres dies per a traslladar a la Comissió d'Assistència Jurídica Gratuïta l'expedient complet, així com les designacions efectuades, als efectes de verificació i resolució definitiva de la sol·licitud.

 

**Article 17. Absència de designacions provisionals**

En el cas que el Col·legi d'Advocats estime que el peticionari no compleix els requisits necessaris per a obtindre el dret d'assistència jurídica gratuïta, o en el cas que la pretensió principal continguda en la sol·licitud siga manifestament insostenible, sense fonament, o, per la seua reiteració, manifestament abusiva, comunicarà al sol·licitant en un termini de cinc dies que no ha efectuat el nomenament provisional d'advocat i, alhora, traslladarà la sol·licitud a la Comissió d'Assistència Jurídica Gratuïta perquè aquesta resolga definitivament.

La no-designació, en supósits de sol·licituds que per la seua reiteració es consideren manifestament abusives, haurà de ser motivada.

 

**Article 18. Reiteració de la sol·licitud**

1. Quan el Col·legi d'Advocats, en el termini de quinze dies, a comptar des de la recepció de la sol·licitud o, si cal, de l'esmena, no haja realitzat cap de les actuacions previstes en els articles anteriors, el sol·licitant podrà reiterar la seua sol·licitud davant de la Comissió d'Assistència Jurídica Gratuïta.

2. Reiterada la sol·licitud, la Comissió demanarà del Col·legi la immediata tramesa de l'expedient junt amb un informe sobre la petició, i ordenarà alhora, quan resulte procedent, la designació provisional d'advocat i, si és preceptiu, de procurador.

 

**Article 19. Instrucció del procediment**

1. Rebut l'expedient, la Comissió d'Assistència Jurídica Gratuïta disposarà d'un termini de trenta dies per a efectuar les comprovacions, demanar la informació que estime necessària per a verificar l'exactitud i realitat de les dades declarades pel sol·licitant, i dictar resolució en els termes previstos per l'article 17 de la Llei d'Assistència Jurídica Gratuïta. Així mateix, podrà demanar de l'administració Tributària corresponent la confirmació de les dades de caràcter tributari que consten en la documentació presentada amb la sol·licitud, sempre que ho estime indispensable per a dictar resolució. La petició d'aquesta informació es farà per mitjà d'escrit firmat pel secretari de la Comissió.

2. Així mateix, dins del termini establit en el paràgraf primer d'aquest article, la Comissió podrà sentir la part o les parts contràries en el plet o contra les que es pretenga exercitar l'acció, quan siguen conegudes i s'estime que poden aportar dades per a conèixer la real situació económica del sol·licitant. En el cas de no comparèixer aquestes abans del transcurs dels trenta dies, la Comissió continuarà la tramitació de la sol·licitud.

3. La fase d'instrucció del procediment per a reconèixer el dret a l'assistència jurídica gratuïta serà regida, en tot cas, pels principis de celeritat i sumarietat.

 

**Article 20. Extensió temporal i material**

1. En els termes establits per l'article 7 de la Llei 1/1996, de 10 de gener, d'Assistència Jurídica Gratuïta, i als efectes del present Reglament, s'entendrà que l'Assistència Jurídica Gratuïta s'estén a la interposició i successius tràmits dels recursos contra les resolucions que posen fi al procés en la corresponent instància, amb l'excepció prevista en el paràgraf tercer de l'article 7 de la Llei d'Assistència Jurídica Gratuïta, i a l'anunci del recurs d'empara, conforme al que assenyala l'article 4.2 de l'Acord del ple del Tribunal Constitucional de 18 de juny de 1996.

2. L'errónia indicació del tipus de procediment en l'expedient no serà obstacle per a la seua validesa, de les designacions realitzades, o, si és procedent, del reconeixement del dret. A aquests efectes, l'advocat designat comunicarà al seu col·legi respectiu que el dret provisional o definitivament reconegut es farà valdre, per a la mateixa qüestió litigiosa, en procediment distint a l'indicat.

3. No serà d'aplicació el que disposa el paràgraf anterior en els supósits en què el procediment a seguir obligue de tindre en compte, de conformitat amb l'article 3 de la Llei 1/1996, de 10 de gener, els recursos i ingressos económics d'altres persones integrants de la unitat familiar, entre els quals no s'aprecien interessos contraposats en el nou procediment per al qual es comunica la modificació.

En aquests casos, el Col·legi d'Advocats demanarà de l'interessat la documentació complementària i requerirà a la Comissió d'Assistència Jurídica Gratuïta la devolució de l'expedient als efectes d'autoritzar o denegar la conversió del procediment.

Si el Col·legi d'Advocats denega la conversió, la Comissió d'Assistència Jurídica Gratuïta arxivarà sense més l'expedient per canvi de circumstàncies, en el cas que no haja recaigut resolució definitiva. En el supósit contrari, exercirà les seues facultats de revisió d'ofici en els termes establits per l'article 102 de la Llei de Règim Jurídic de les Administracions Públiques i del Procediment Administratiu Comú i en l'article 24 del present reglament.

 

**Article 21. Resolució**

1. Realitzades les comprovacions pertinents, de conformitat amb alló que han establit l'article 17 de la Llei d'Assistència Jurídica Gratuïta i l'article 15 del Reglament d'Assistència Jurídica Gratuïta aprovat pel Reial Decret 2.103/1996, de 20 de setembre, la Comissió dictarà resolució en què es reconega o denegue el dret d'assistència jurídica gratuïta, i, en el cas previst en l'article 5 de la Llei d'Assistència Jurídica Gratuïta, determinarà quines de les prestacions que integren el dret són d'aplicació al sol·licitant.

2. Així mateix, als efectes d'alló que ha establit l'apartat 10 de l'article 6 de la Llei d'Assistència Jurídica Gratuïta, quan el sol·licitant a qui es reconega el dret acredite ingressos per davall del salari mínim interprofessional, es farà menció expressa d'aquesta circumstància en la resolució.

3. La resolució estimatória del dret implicarà la confirmació de les designacions d'advocat i, si escau, de procurador efectuades provisionalment pels col·legis d'Advocats i Procuradors. En el cas que aquestes designacions no s'hagueren produït, la Comissió requerirà immediatament dels col·legis el nomenament dels professionals que defensen i, si és procedent, representen el titular del dret.

4. La resolució desestimatória ferma implicarà que les eventuals designacions d'ofici realitzades prèviament queden sense efecte i, per tant, el sol·licitant haurà de designar advocat i procurador de lliure elecció. En aquests casos, el peticionari haurà d'abonar els honoraris i drets económics ocasionats pels serveis efectivament prestats pels professionals designats d'ofici amb caràcter provisional.

5. En cap cas no podrà reclamar l'advocat, al procurador designat d'ofici, l'abonament d'honoraris.

 

**Article 22. Notificacions i comunicacions**

1. La resolució es notificarà en el termini comú de tres dies al sol·licitant, al Col·legi d'Advocats i, si és procedent, al de Procuradors, així com a les parts interessades, i es comunicarà al jutjat o tribunal que conega del procés, o al jutge degà de la localitat si aquell no s'haguera iniciat.

2. Les notificacions i comunicacions seran realitzades pel secretari de la Comissió, a través dels órgans a què correspon donar suport administratiu i suport tècnic a les comissions, als quals s'ha fet referència en l'apartat 2 de l'article 7 del present reglament.

 

**Article 23. Absència de resolució expressa**

1. Transcorregut el termini de trenta dies, establit per a la instrucció i resolució de l'expedient, sense que la Comissió haja resolt expressament, quedaran ratificades les decisions prèviament adoptades pels col·legis d'Advocats i Procuradors, amb els efectes estimatoris o desestimatoris que en cada cas corresponguen.

2. Si els col·legis tampoc no hagueren adoptat cap decisió, conforme a alló que s'ha establit per l'article 13 del Reglament d'Assistència Jurídica Gratuïta aprovat pel Reial Decret 2.103/1996, de 20 de setembre, la falta de resolució expressa de la Comissió en termini donarà lloc que la sol·licitud puga entendre's estimada, i procedirà, a petició de l'interessat, el jutge o tribunal que conega del procés, o el jutge degà competent si la sol·licitud es va realitzar abans de la iniciació d'aquell, a requerir dels col·legis professionals la designació d'advocat i, si escau, de procurador.

3. En el supósit excepcional previst en l'apartat 2 de l'article 9 del Reglament d'Assistència Jurídica Gratuïta aprovat pel Reial Decret 2.103/1996, de 20 de setembre, la falta de resolució expressa de la Comissió en termini donarà lloc que la sol·licitud puga entendre's desestimada.

 

**Article 24. Revisió del dret**

1. Als efectes del present Reglament s'entendrà que la Comissió d'Assistència Jurídica Gratuïta és competent per a revisar d'ofici els seus actes quan es donen les circumstàncies previstes en el primer paràgraf de l'article 19 de la Llei d'Assistència Jurídica Gratuïta. Igualment, podrà revisar d'ofici els seus actes en els supósits en què el sol·licitant haja passat a millor situació económica durant el transcurs del procés i quan a través de l'Agència Estatal d'Administració Tributària o per qualsevol altre mode previst en l'article 17 de la Llei d'Assistència Jurídica Gratuïta, s'obtinga informació suficient per a emetre un pronunciament exprés sobre la concessió o denegació del dret.

2. A l'efecte, la Comissió d'Assistència Jurídica Gratuïta competent, en qualsevol moment, per iniciativa própia o a sol·licitud de l'interessat i previ dictamen favorable del Consell Jurídic Consultiu de la Comunitat Valenciana, declararà d'ofici la nul·litat de les resolucions de concessió del dret a l'assistència jurídica gratuïta que hagen posat fi a la via administrativa, o que no hagen sigut recorregudes en termini, en els supósits previstos en l'article 19 de la Llei d'Assistència Jurídica Gratuïta i en el número 1 del present article, en els termes establits per l'article 102 de la Llei de Règim Jurídic de les Administracions Públiques i de Procediment Administratiu Comú i, en conseqüència, revocarà el referit dret.

3. En els termes establits en l'article 19 de la Llei d'Assistència Jurídica Gratuïta, la resolució per la qual es revoque el dret establirà l'obligació, per als que s'hagueren beneficiat de la seua concessió, de procedir al pagament de tots els honoraris i drets económics meritats pels professionals designats d'ofici, sense perjuí de les responsabilitats d'un altre ordre que, si és procedent, corresponguen. En cap cas no podrà reclamar l'advocat del procurador l'abonament dels seus honoraris.

Així mateix, dits beneficiaris hauran de reintegrar una quantitat equivalent al cost de la resta de les prestacions obtingudes en raó d'aquella concessió, i l'administració competent podrà exigir dit reembors per mitjà del procediment administratiu de constrenyiment previst en el Reglament General de Recaptació.

4. La mencionada resolució serà comunicada a l'interessat i als col·legis d'Advocats i Procuradors, si és procedent, a les parts interessades i al jutjat o tribunal que conega del procés. Els col·legis d'Advocats i Procuradors estaran obligats a compensar en el següent certificat trimestral, a què es refereix l'art. 42.1 del present Reglament, les quantitats percebudes per les corresponents intervencions dels professionals designats en l'expedient d'assistència jurídica gratuïta en què s'ha revocat d'ofici el dret concedit.

 

**Article 25. Impugnació de la resolució**

Les resolucions de la Comissió que de mode definitiu reconeguen o deneguen el dret, així com les que declaren d'ofici la nul·litat de resolucions de concessió i, en conseqüència, revoquen el dret en els termes establits per l'article 102 de la Llei de Règim Jurídic de les Administracions Públiques i del Procediment Administratiu Comú i per l'article 24.2 del present Reglament, podran impugnar-se en els termes establits en l'article 20 de la Llei d'Assistència Jurídica Gratuïta.

 

**Article 26. Requeriment judicial de designació d'advocat i procurador** ****[3]****

1. De conformitat amb el que establixen els articles 6.3 i 21 de la Llei d'Assistència Jurídica Gratuïta, i 440.2, de la Llei Orgànica del Poder Judicial, l'órgan judicial que estiga coneixent del procés podrà requerir dels col·legis professionals el nomenament provisional d'advocat i procurador. Dit requeriment haurà de contindre les dades d'identitat, filiació i domicili de l'interessat que resulten coneguts en el procediment, així com el seu document nacional d'identitat, número de Seguretat Social, número d'Identificació d'Estrangers, número de passaport i Estat que l'emet o qualsevol altre que servisca per a identificar l'interessat en els registres i oficines públiques o bases de dades informàtiques.

2. Si el nomenament d'estos professionals fóra requerit en defensa de l'imputat, en causa penal per delicte, el requeriment judicial tindrà la consideració de sol·licitud inicial per al reconeixement del dret a la justícia gratuïta. El Col·legi d'Advocats farà la designació provisional de lletrat i requerirà a l'interessat que tinga domicili real i conegut perquè, en el termini de deu dies, complete la documentació o esmene les deficiències que se li indiquen.

Transcorregut este termini, hi haja o no completat la documentació o esmenat les deficiències i sense que siga d'aplicació el que preveu l'article 15.2 d'este Reglament, el Col·legi d'Advocats trametrà tot l'expedient a la Comissió d'Assistència Jurídica Gratuïta, i continuarà el tràmit de conformitat amb el que preveu l'article 19.

 

TÍTOL IV. Organització dels serveis d'assistència lletrada, defensa i representació gratuïtes

 

**Article 27. Gestió col·legial dels serveis**

1. Els Consells Superiors de Col·legis d'Advocats i de Col·legis de Procuradors, i els Col·legis d'Advocats i Procuradors, regularan i organitzaran, a través de les seues juntes de Govern, els serveis d'assistència lletrada i de defensa i representació gratuïtes, garantint en tot cas la seua continuïtat, atenent els principis d'eficiència i funcionalitat, de distribució objectiva i equitativa dels distints torns i mitjans i, quan el cens de professionals ho permeta, d'especialització per ordres jurisdiccionals.

2. Els sistemes de distribució dels distints torns i mitjans per a la designació dels professionals d'ofici seran públics per a tots els col·legiats i podran ser consultats pels sol·licitants d'assistència jurídica gratuïta.

 

**Article 28. Serveis d'Orientació Jurídica**

1. Cada col·legi d'Advocats comptarà necessàriament amb un Servei d'Orientació Jurídica que prestarà l'assessorament previ als peticionaris d'assistència jurídica gratuïta, la informació sobre el compliment dels requisits necessaris per al seu reconeixement i l'auxili en la redacció dels impresos normalitzats.

2. Els col·legis d'Advocats adoptaran les mesures necessàries per facilitar l'accés dels ciutadans als Serveis d'Orientació Jurídica i per difondre adequadament la localització de les seues dependències i funcions.

 

**Article 29. Torn de guàrdia permanent**

1. Per a la prestació del servei d'assistència lletrada al detingut, tots els col·legis d'Advocats constituiran un torn de guàrdia permanent, de presència física o localitzable dels lletrats, i a disposició del dit servei durant les 24 hores del dia.

2. Cada col·legi podrà, per a tot el seu territori o individualment per a cada una de les seues demarcacions, assignar guàrdies diàries o setmanals. El nombre de lletrats del torn de guàrdia haurà de ser suficient per a l'atenció adequada del servei, hi haurà d'haver-ne com a mínim un.

3. Totes les assistències, excepte les previstes en l'apartat 3 de l'article 40 d'aquest reglament, seran retribuïdes conforme a la partida “Assistència ordinària al detingut” que figura en el barem inclós en l'annex II. Excepcionalment, quan la mitjana d'assistències diàries en cada demarcació territorial dels col·legis, amb inclusió de les previstes en el citat article 40.3, siga igual o superior a 3 per cada lletrat de guàrdia, es retribuirà aquest amb la compensació fixa prevista com a “Servei de guàrdia” en l'annex II d'aquest reglament.

4. Als efectes previstos en l'apartat anterior, les juntes de Govern de cada col·legi acordaran, al principi de cada any natural i amb validesa per a tot aquest, les demarcacions que estan subjectes al sistema de retribució fixa per dia de guàrdia. De dit acord es donarà trasllat a la Conselleria que assumisca les competències de justícia, que el podrà revocar si no resultara justificada en dites demarcacions la mitjana de tres assistències per lletrat i dia en l'exercici anterior.

 

**Article 30. Formació i especialització**

Sense perjuí dels requisits generals mínims de formació, especialització i prèvia experiència professional, que establisca el Ministeri de Justícia, per a la prestació de serveis d'assistència jurídica gratuïta, el departament de la Generalitat Valenciana que tinga atribuïdes les competències en matèria de justícia podrà establir requisits complementaris d'obligat compliment per als col·legis professionals de la Comunitat Valenciana.

 

**Article 31. Responsabilitat patrimonial**

1. De conformitat amb alló que han establit l'article 26 de la Llei d'Assistència Jurídica Gratuïta i l'article 24 del Reglament d'Assistència Jurídica Gratuïta aprovat pel Reial Decret 2.103/1996, de 20 de setembre, els danys produïts pel funcionament dels serveis col·legials d'assistència jurídica gratuïta seran rescabalats conformement amb alló que disposa la Llei de Règim Jurídic de les Administracions Públiques i del Procediment Administratiu Comú.

2. L'anul·lació o modificació de les decisions adoptades pels col·legis professionals respecte de les designacions provisionals d'advocat i de procurador, que siguen acordades per les comissions d'Assistència Jurídica Gratuïta en el moment de dictar resolució, o pels órgans judicials que resolguen les impugnacions previstes en l'article 20 de la Llei d'Assistència Jurídica Gratuïta, no suposen en si mateixes títol d'imputació de responsabilitat als col·legis professionals.

3. La tramitació de les reclamacions d'indemnització s'ajustarà a alló que ha sigut previst pel Reial Decret 429/1993, de 26 de març, pel qual s'aprova el Reglament dels Procediments de les Administracions Públiques en Matèria de Responsabilitat Patrimonial, en alló que siga d'aplicació i, en tot cas, amb les següents precisions:

a) El procediment de reclamació d'indemnització s'iniciarà per mitjà de sol·licitud de l'interessat, que es dirigirà i presentarà davant del col·legi professional que corresponga.

b) La resolució final del procediment serà adoptada per la Junta de Govern del Col·legi, previ dictamen de la Comissió d'Assistència Jurídica Gratuïta corresponent i del Consell Jurídic Consultiu de la Comunitat Valenciana. En tot cas, la resolució final haurà de notificar-se a la comissió corresponent i al departament de la Generalitat Valenciana que tinga atribuïdes les competències en matèria de justícia.

 

**Article 32. Coordinació entre Col·legis d'advocats i de procuradors**

1. El reconeixement del dret d'assistència jurídica gratuïta comportarà, excepte en el supósit de renúncia previst en l'article 28 de la Llei d'Assistència Jurídica Gratuïta, la designació d'advocat i, si és procedent, de procurador.

2. Els Col·legis d'Advocats i Procuradors actuaran de manera coordinada per a efectuar simultàniament les designacions que procedisquen en cada cas, i no podran actuar alhora un advocat d'ofici i un procurador lliurement elegit, o viceversa, llevat que el professional de lliure elecció renuncie per escrit a percebre els seus honoraris o drets davant del titular del dret a l'assistència jurídica gratuïta i davant del col·legi en què es trobe inscrit.

3. En el moment d'efectuar la sol·licitud del dret a l'assistència jurídica gratuïta, o una vegada reconegut aquest, els interessats podran renunciar expressament a la designació d'advocat i procurador d'ofici, i podran nomenar lliurement professionals de la seua confiança. Dita renúncia haurà d'afectar simultàniament l'advocat i el procurador.

4. La renúncia posterior a la designació, que, així mateix, haurà d'afectar simultàniament l'advocat i el procurador designats d'ofici, haurà de ser comunicada expressament a la Comissió d'Assistència Jurídica Gratuïta i als corresponents col·legis professionals i no implicarà la pèrdua de les altres prestacions reconegudes per la concessió del dret d'assistència jurídica gratuïta. En aquest supósit, el beneficiari del dret haurà de reintegrar les quantitats que, a càrrec de fons públics, hagen sigut abonades als professionals designats.

5. En cap cas no podrà retribuir-se més d'un advocat o procurador, per una mateixa actuació professional en el curs del mateix procés, a càrrec de fons públics, excepte el cas de mort o baixa en l'exercici de la professió.

6. Als efectes previstos en els apartats anteriors, els col·legis d'Advocats i de Procuradors adoptaran les mesures necessàries per a assegurar l'efectiva i mútua comunicació de les renúncies dels professionals a la percepció d'honoraris i drets, i de les dels interessats a les designacions d'ofici.

 

**Article 33. Obligacions professionals**

1. De conformitat amb el que estableix l'article 23 de la Llei d'Assistència Jurídica Gratuïta, els professionals inscrits en els Serveis de Justícia Gratuïta desenrotllaran la seua activitat amb llibertat i independència de criteri, amb subjecció a les normes deontológiques i a les regles i directrius que disciplinen el funcionament dels serveis col·legials de justícia gratuïta.

En els procediments en què no siga preceptiva la intervenció de procurador, la designació de lletrat es farà als efectes d'assumir tant la defensa com la representació, sempre que, conforme a les lleis processals que siguen d'aplicació al procediment de què es tracte, dita representació puga ser assumida pel mateix lletrat.

2. Conformement amb el que estableix l'article 31.1 de la Llei d'Assistència Jurídica Gratuïta, els advocats i procuradors designats d'ofici exerciran les seues funcions de forma real i efectiva fins a l'acabament del procediment en la instància judicial de què es tracte i, si és procedent, l'execució de la sentència, sempre que les actuacions processals en aquesta última fase es produïren dins dels dos anys següents a la resolució judicial dictada en l'última instància en què haja intervingut el mateix lletrat i procurador encarregat de l'execució.

Transcorregut el termini de dos anys a què es refereix el paràgraf anterior, les designacions realitzades s'entendran caducades. Només procedirà la designació de nou advocat i procurador per a la fase d'execució si es reconeix a l'interessat novament el dret a la justícia gratuïta, prèvia la tramitació del corresponent expedient.

3. Només en l'ordre penal podran els advocats excusar-se de la defensa, en els termes previstos en els paràgrafs segon i tercer de l'article 31 de la Llei 1/1996, de 10 de gener, d'Assistència Jurídica Gratuïta.

4. Conformement amb el que estableix l'apartat 5 de l'article 3 de la Llei 1/1996, de 10 de gener, per a la prestació del servei d'assistència lletrada al detingut o pres no caldrà que aquest acredite prèviament mancar de recursos económics, peró haurà de seguir-se el procediment establit per l'article 14 del present reglament.

 

**Article 34. Insostenibilitat de la pretensió** ****[4]****

1. Conforme al que estableix l'article 32 de la Llei 1/1996, de 10 de gener, quan l'advocat designat per a un procés considere insostenible la pretensió que haja motivat la sol·licitud d'assistència jurídica gratuïta, haurà de comunicar-ho a la Comissió d'Assistència Jurídica Gratuïta dins dels sis dies següents a la seua designació, per mitjà de la presentació d'un informe, degudament motivat, en què expose els arguments jurídics en què fonamenta la seua decisió, i es tramitarà a continuació conforme al que preveuen els articles 32 a 35 de la Llei d'Assistència Jurídica Gratuïta.

2. Tots els col·legis d'Advocats portaran un registre especial en què es farà constància dels expedients tramitats amb motiu de les insostenibilitats de la pretensió formulades pels seus col·legiats.

3. Només es procedirà al pagament de les peticions d'insostenibilitat que resulten estimades, conforme al que estableix l'annex II, prèvia acreditació documental davant de cada col·legi i sense necessitat de presentació de cap dels talons emesos, que seran automàticament anul·lats.

 

**Article 35. Reintegrament económic**

1. Als efectes del present reglament, s'entendrà que el crèdit per costes a què es refereix l'article 36.1 de la Llei 1/1996, de 10 de gener, d'Assistència Jurídica Gratuïta, estarà especialment afecte al pagament de les distintes partides que les integren conforme a la taxació, sense que puga ser objecte de disposició o afectació a favor de persones o entitats distintes de les que hagen prestat en el procés cadascun dels serveis pels quals es meriten.

2. Als efectes previstos en l'article 36.2 de la Llei d'Assistència Jurídica Gratuïta, qualsevol interessat podrà, dins dels tres anys següents a l'acabament del procés, posar en coneixement de la Comissió d'Assistència Jurídica Gratuïta les circumstàncies que acrediten la millor fortuna de qui haja litigat amb reconeixement d'aquest dret. La Comissió donarà audiència al litigant emparat per aquest, pel termini de deu dies, perquè puga formular al·legacions. Si la Comissió ho considera necessari, ho hagen demanat o no les parts, s'obrirà un període de prova pel termini que s'assenyale, sense que puga excedir de trenta dies, en el qual la Comissió podrà fer ús de les facultats previstes en l'article 17 de la Llei 1/1996, de 10 de gener, d'Assistència Jurídica Gratuïta. Practicada la prova o demanada la informació que s'estime necessària, es donarà trasllat per a informe al Gabinet Jurídic de la Generalitat Valenciana. Si aquest és desfavorable, la Comissió desestimarà la petició; si és favorable, la Comissió dictarà la resolució que estime procedent. Contra la resolució estimatória o desestimatória de la Comissió, cabrà el recurs previst en l'article 20 de la Llei 1/1996, de 10 de gener, d'Assistència Jurídica Gratuïta.

3. Als efectes previstos en l'art. 36.3 de la Llei 1/1996, de 10 de gener, s'entendrà no computable el valor de l'habitatge que constituïsca domicili habitual de la persona a qui s'exigisca el pagament de les costes, sempre que es tracte de primer habitatge i no siga sumptuari. Es considera habitatge sumptuari el que reunisca els requisits establits en l'article 4.2 de la Llei 29/1994, de 24 de novembre, d'Arrendaments Urbans, i es computarà la renda per mitjà de la capitalització al 4% del valor real d'aquella.

 

TÍTOL V. Subvenció i supervisió dels serveis d'assistència jurídica gratuïta

 

**Article 36. Subvenció** ****[5]****

1. El departament de la Generalitat Valenciana, que tinga atribuïdes les competències en matèria de Justícia, subvencionarà a càrrec de les seues dotacions pressupostàries la implantació i prestació dels servicis d'assistència jurídica gratuïta pels col·legis d'Advocats i Procuradors.

L'import de la subvenció s'aplicarà fonamentalment a retribuir les actuacions professionals previstes en els apartats 1 a 3 de l'article 6 de la Llei d'Assistència Jurídica Gratuïta.

2. De conformitat amb el que disposa l'article 47 bis del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, podrà lliurar-se fins a un 40% del pressupost consignat per a la subvenció, a l'inici de l'exercici pressupostari que es tracte, i es reposarà dita xifra en funció del saldo resultant, una vegada aportada i comprovada la documentació justificativa de l'efectiva i correcta aplicació de la suma lliurada a les actuacions professionals que es tracte i al nombre concret d'expedients de justícia gratuïta tramitats en el període liquidat.

 

**Article 37. Despeses de funcionament i infraestructura** ****[6]****

1. Per al funcionament operatiu en els respectius col·legis professionals, dels servicis d'assistència jurídica gratuïta, de les unitats encarregades de l'assessorament i orientació als ciutadans, previs al procés i de la qualificació provisional de les pretensions sol·licitades, es destinarà el 8% del crèdit total consignat en el pressupost de cada exercici, a més de les quantitats que resulten en aplicació dels móduls corresponents a la tramitació d'expedients d'assistència jurídica gratuïta, dels annexos I i II del present decret.

2. El departament de la Generalitat Valenciana, que tinga atribuïdes les competències en matèria de Justícia, transferirà als consells superiors els fons corresponents al 8% del pressupost, destinats a despeses de funcionament i infraestructura, els quals, al seu torn, distribuiran estes en funció del volum d'assumptes tramitats l'any anterior, per cada u dels seus respectius col·legis professionals, i podran detraure, per a les seues própies despeses d'infraestructura i funcionament, fins al 10% de dita quantitat.

 

**Article 38. Gestió col·legial de la subvenció** ****[7]****

1. El departament de la Generalitat Valenciana, que tinga atribuïdes les competències en matèria de Justícia, transferirà, als consells superiors l'import de la subvenció que corresponga a cada u dels seus respectius col·legis, en funció de les actuacions professionals realitzades i acreditades per estos davant aquells, conforme al barem previst en els annexos I i II. Igualment procedirà a la distribució proporcional d'aquelles quantitats que li siguen abonades anticipadament, conforme al que preveu l'article 36 d'este Reglament, sense necessitat de la seua prèvia justificació.

2. Els consells superiors distribuiran, entre els seus col·legis, l'import de la subvenció i, juntament amb estos últims, quedaran subjectes, en quant entitats col·laboradores per a la gestió de la subvenció, a les regles i obligacions establides per la Llei d'Hisenda Pública de la Generalitat Valenciana per a dits subjectes i a la resta de normativa de general i pertinent aplicació.

3. El control financer sobre els perceptors de les subvencions concedides, en aplicació del present Reglament, s'efectuarà en substitució de la intervenció prèvia per procediments d'auditoria

 

**Article 39. Retribució per barem**

1. La retribució dels advocats i procuradors designats d'ofici es realitzarà conforme a les bases económiques i móduls de compensació fixats en atenció a la tipologia de procediments en què intervinguen dits professionals.

2. Els móduls i bases económiques de referència, aplicables a partir de l'entrada en vigor d'aquest reglament, seran els que es determinen en els annexos I i II.

Per ordre del departament competent en matèria de justícia i en funció de les dotacions pressupostàries, els móduls i bases de compensació seran actualitzats amb periodicitat.

 

**Article 40. Meritació de la indemnització**

1. Els advocats i Procuradors designats d'ofici meritaran la indemnització corresponent conforme al barem establit en els annexos I i II d'aquest reglament, una vegada acrediten documentalment davant del seu respectiu col·legi la intervenció professional realitzada.

2. Quan es tracte del servei d'assistència lletrada al detingut, la indemnització es meritarà una vegada finalitzada la intervenció, bé per mitjà del sistema de pagament per dia de guàrdia (Servei de Guàrdia), bé per mitjà del pagament per Assistència Ordinària.

El pagament per Assistència Ordinària procedirà en aquells col·legis o demarcacions en què, per no concórrer una mitjana superior a tres o més assistències per lletrat i dia, no estiga implantat el sistema de pagament per Servei de Guàrdia. En aquest cas, la retribució de cada lletrat es farà conforme al nombre d'assistències prestades, excepte el que disposa l'apartat 3 d'aquest article i sense que l'import de la retribució per un dia de guàrdia puga excedir, qualsevol que siga el nombre de les realitzades, del doble de la quantitat ordinària assignada per dia de guàrdia per als col·legis o demarcacions que tinguen implantat aquest sistema.

El pagament pel Servei de Guàrdia procedirà, amb els requisits i formalitats previstos en l'article 29.4, en aquells col·legis o demarcacions en què concórrega una mitjana superior a tres o més assistències per lletrat i dia. En aquests casos, cada lletrat atendrà fins a un màxim de sis assistències diàries i en el cas que, per necessitats del servei, supere dit límit, meritarà, a efectes retributius i conformement amb el que estableix l'annex II, l'import corresponent a una altra guàrdia addicional, excepte el que disposa l'apartat següent.

El que disposa este article és igualment aplicable a l'assistència prestada davant els órgans policials o judicials a qualsevol possible imputat, encara que no es trobe detingut o pres. ****[8]****

3. Totes les actuacions d'un procediment penal, inclosa l'assistència al detingut o pres davant dels jutjats, tindran la consideració de defensa per torn d'ofici als efectes de meritació de la subvenció, llevat que no es produïsca la designació en els termes previstos en l'article 17 d'aquest reglament.

4. L'acreditació documental a què es referix el paràgraf primer del present article s'haurà d'efectuar per mitjà de l'aportació, segons el model establit en l'annex IV, del corresponent taló.

El taló, degudament segellat, serà facilitat a advocats i procuradors pels corresponents col·legis, i haurà d'identificar en aquest el sol·licitant, el número d'expedient, el professional designat i la data de la designació. ****[9]****

Els lletrats i procuradors hauran d'emplenar el taló amb les dades identificadores de l'órgan judicial, procediment i fase processal aconseguida, perquè, una vegada realitzada l'actuació professional de què naix la meritació de la indemnització, siga segellat per l'órgan judicial o pel centre de detenció.

 

**Article 41. Verificació dels serveis prestats**

Els col·legis hauran de verificar l'efectiva prestació dels serveis per part dels professionals, per mitjà de l'oportuna justificació documental que conservaran a disposició dels respectius Consells Superiors i de l'administració, fins a un màxim de cinc anys.

 

**Article 42. Procediment d'aplicació de la subvenció** ****[10]****

Periódicament, en funció del saldo que resulte del 40% del pressupost lliurat a l'inici de l'exercici pressupostari, conforme al que establix l'article 36.2 del present Reglament, els consells superiors de col·legis d'advocats i procuradors trametran al Departament de la Generalitat Valenciana, que tinga atribuïdes competències en matèria de Justícia, un certificat que continga: les dades relatives al número i classe d'actuacions realitzades per cada col·legi i als possibles reintegraments derivats de la percepció d'honoraris pels professionals designats en expedients de justícia gratuïta, que han obtingut el seu abonament conforme les regles establides en l'article 36 de la Llei d'Assistència Jurídica Gratuïta, o que hagen sigut revisats d'ofici. Tot açó, juntament amb la justificació del cost económic total associat als mateixos que resulte de l'aplicació dels móduls establits en els annexos I i II del present decret.

 

**Article 43. Comptes separats**

1. Els col·legis d'Advocats i de Procuradors hauran d'ingressar en compte separat les quantitats lliurades per atendre les finalitats referides en la Llei d'Assistència Jurídica Gratuïta i en aquest reglament.

2. Els interessos meritats, si cal, pels esmentats comptes s'aplicaran a despeses de funcionament dels serveis.

 

TÍTOL VI. Assistència pericial gratuïta

 

**Article 44. Contingut de la prestació**

1. El reconeixement del dret a l'assistència jurídica gratuïta eximirà els seus titulars de l'obligació d'abonar les despeses derivades de les actuacions pericials practicades al llarg del procés per al qual va sol·licitar dit dret.

2. L'assistència pericial gratuïta serà duta a terme per les persones i entitats mencionades en l'apartat 6 de l'article 6 de la Llei d'Assistència Jurídica Gratuïta. D'aquesta manera, només excepcionalment, podrà prestar-se assistència pericial gratuïta per part de tècnics privats, quan concórreguen les següents circumstàncies:

a) Inexistència de tècnics, en la matèria de què es tracte, dependents dels órgans jurisdiccionals o de les administracions públiques.

b) Resolució motivada del jutge o tribunal per la qual s'estime pertinent la concreta actuació pericial.

 

**Article 45. Abonament d'honoraris**

1. L'abonament dels honoraris meritats pels professionals privats al·ludits en l'article anterior correrà a càrrec del departament de la Generalitat Valenciana que tinga atribuïdes les competències en matèria de justícia, excepte en els següents casos:

a) Quan en la sentència que pose fi al procés hi haja pronunciament sobre costes a favor del titular del dret a l'assistència jurídica gratuïta.

b) Quan, vencent en el plet el titular del dret a l'assistència jurídica gratuïta i no havent en la sentència pronunciament exprés sobre costes, els beneficis obtinguts per aquell en el procediment superen en tres vegades la quantia de les costes causades en la seua defensa.

2. En el cas que en la sentència que pose fi al procés siga condemnat en costes el titular del dret a l'assistència jurídica gratuïta, quedarà aquest obligat a abonar els peritatges realitzats per tècnics privats, si dins dels tres anys següents a l'acabament del procés passara a millor situació económica.

Per a fer efectiva dita obligació, serà d'aplicació el procediment administratiu de constrenyiment previst en el Reglament General de Recaptació.

 

**Article 46. Cost económic de les proves pericials**

1. Abans de la realització de la prova pericial, el tècnic privat designat conforme al que preveu el paràgraf segon de l'article 6.6 de la Llei d'Assistència Jurídica Gratuïta remetrà al departament de la Generalitat Valenciana que tinga atribuïdes les competències en matèria de justícia, per a la seua aprovació, una previsió del cost económic d'aquella, que inclourà necessàriament els extrems següents:

a) Temps previst per a la realització de la perícia i valoració del cost per hora.

b) Despeses necessàries per a la seua realització.

c) Cópia de la resolució judicial que va donar lloc a la realització de la prova.

2. La minuta d'honoraris s'ajustarà a la previsió del cost económic aprovada conforme al que disposa l'apartat anterior. Per a la seua meritació, el professional aportarà, a més, documents que acrediten el reconeixement del dret a l'assistència jurídica gratuïta de qui va instar la prova pericial i pronunciament de l'órgan judicial sobre les costes generades pel procés.

 

 

ANNEX I ****[11]****

Móduls i bases de compensació económica per a procuradors dels tribunals (en euros)

 

 

|  |  |
| --- | --- |
| JURISDICCIÓ PENAL |  |
| Instrucció procediment sumari | 40,00 |
| Instrucció procediment abreviat | 30,00 |
| Procediment abreviat tramitat mitjançant juí ràpid | 30,00 |
| Instrucció en procediment davant del Tribunal del Jurat | 120,00 |
| Procediment davant dels jutjats de Menors | 30,00 |
| Procediment davant del Jutjat Penal | 30,00 |
| Procediment davant de l'Audiència Provincial | 40,00 |
| Apel·lació | 30,00 |
| Execució sentència transcorreguts 2 anys | 30,00 |

 

 

|  |  |
| --- | --- |
| JURISDICCIÓ CIVIL |  |
| Procediments de jurisdicció voluntària | 30,00 |
| Procediments de família contenciosos | 50,00 |
| Procediments de família de mutu acord | 36,00 |
| Ordinari. Resta procediments contenciosos | 45,00 |
| Mesures provisionals i provisionalíssimes | 36,00 |
| Execució sentència transcorreguts 2 anys | 30,00 |

 

 

|  |  |
| --- | --- |
| JURISDICCIÓ CONTENCIOSA |  |
| Procediment davant d'órgans col·legiats | 30,00 |
| Apel·lacions | 30,00 |

 

 

 

|  |  |
| --- | --- |
| NORMES GENERALS |  |
| Interlocutória motivada (quan no és preceptiva la intervenció) | 35,00 |
| Designació sobrevinguda en fase d'execució penal | 35,00 |
| Procediments d'especial complexitat, duració, dificultat o dedicació per raó de la matèria, territori, persones implicades, múltiples diligències en órgans jurisdiccions, o qualssevol altres circumstàncies que, amb un informe previ fonamentat del Col·legi de Procuradors competent, i amb caràcter excepcional, siguen apreciades i autoritzades per la Direcció General de Justícia, a més del módul corresponent al procediment judicial de què es tracte. | 125,00 |
| Tramitació de sol·licituds de justícia gratuïta | 7,00 |

 

 

ANNEX II ****[12]****

Móduls i bases de compensació económica per a advocats

 

|  |  |
| --- | --- |
| JURISDICCIÓ PENAL | EUROS |
| Assistència ordinària al detingut | 90,00 |
| Servei de guàrdia, fins a 6 assistències | 150,00 |
| Servei de guàrdia, superior a 6 assistències | 300,00 |
| Guàrdia de permanència per a l'enjudiciament immediat de faltes: |  |
| – fins a 2 judicis de faltes celebrats | 80,00 |
| – de 3 a 4 judicis de faltes celebrats | 133,00 |
| – més de 4 judicis de faltes celebrats | 200,00 |
| Disponibilitat per guàrdia diària en partits o demarcacions on no es retribuïsca per servei de guàrdia, absorbible, si és el cas, per les assistències efectivament realitzades | 30,00 |
| Disponibilitat per guàrdia setmanal en partits o demarcacions on no es retribuesca per servei de guàrdia, absorbible, si és el cas, per les assistències efectivament realitzades | 210,00 |
| Procediment penal general, dictada la interlocutória de sobreseïment o obertura del judici oral | 164,00 |
| Procediment penal general, dictada la sentència o resolució que pose fi al procediment | 261,00 |
| Judici amb jurat, dictada la interlocutória de sobreseïment o d'obertura del judici oral | 200,00 |
| Judici amb jurat, dictada la sentència o resolució que pose fi al procediment, en delictes contra la vida | 475,00 |
| Judici amb jurat, dictada la sentència o resolució que pose fi al procediment, resta de delictes | 265,00 |
| Procediment abreviat, dictada la interlocutória de sobreseïment o d'obertura del judici oral | 100,00 |
| Procediment abreviat, dictada la sentència o resolució que pose fi al procediment | 150,00 |
| Procediment abreviat, tramitat conforme a alló que ha sigut disposat per la Llei 38/2002, per a l'enjudiciament ràpid i immediat de determinats delictes i faltes | 281,00 |
| Procediment abreviat, amb desplaçament per a assistència al judici oral, dictada la sentència o resolució que pose fi al procediment | 200,00 |
| Procediment abreviat, tramitat conforme al que disposa la Llei 38/2002, per a l'enjudiciament ràpid i immediat de determinats delictes i faltes (amb conformitat) | 241,00 |
| Menors, dictada la interlocutória d'arxiu o interlocutória  d'obertura d'audiència | 40,00 |
| Menors, dictada la sentència o resolució que posa fi al procediment | 110,00 |
| Menors, dictada interlocutória d'inici de la peça separada de responsabilitat civil | 40,00 |
| Menors, dictada la sentència o resolució que posa fi a la peça de responsabilitat civil | 65,00 |
| Apel·lacions | 150,00 |
| Apel·lacions en jurisdicció del menor | 90,00 |
| Vigilància penitenciària, iniciat el procediment | 140,00 |

 

 

|  |  |
| --- | --- |
| JURISDICCIÓ CIVIL | EUROS |
| Procediment ordinari, dictada la providència d'admissió de demanda o contestació | 200,00 |
| Procediment ordinari, dictada la sentència o resolució que pose fi al procediment | 140,00 |
| Verbal, dictada la providència d'admissió de demanda o contestació | 140,00 |
| Verbal, dictada la sentència o resolució que pose fi al procediment | 100,00 |
| Família, dictada la providència d'admissió de demanda | 100,00 |
| Família, mutu acord, dictada la sentència o resolució que pose fi al procediment | 100,00 |
| Família, contenciós, dictada la sentència o resolució que pose fi al procediment | 250,00 |
| Família, dictada la interlocutória que resolga la modificació de mesures | 60,00 |
| Mesures provisionals, iniciat el procediment | 91,00 |
| Apel·lacions | 145,00 |
| Procediment monitori, dictada providència d'admissió o formalitzada l'oposició | 125,00 |
| Procediment monitori, dictada sentència o resolució que pose fi al procediment | 95,00 |
| Resta de procediments especials: |  |
| Procés d'execució, dictada la interlocutória per la qual es despatxa | 124,00 |
| Procés d'execució, dictada la interlocutória que pose fi a l'oposició | 95,00 |
| Jurisdicció voluntària, dictada la providència d'admissió de la demanda o contestació | 126,00 |
| Jurisdicció voluntària, dictada la sentència o resolució que posa fi al procediment | 99,00 |
| Diligències preliminars de l'article 256 de la LEC | 12,00 |

 

 

|  |  |
| --- | --- |
| JURISDICCIÓ CONTENCIOSA-ADMINISTRATIVA | EUROS |
| Formalització de la demanda o contestació, davant de la Sala | 198,00 |
| Dictada la sentència o resolució que pose fi al procediment, davant de la Sala | 102,00 |
| Formalització de la demanda o contestació, davant del jutjat, en procediment ordinari | 75,00 |
| Dictada la sentència o resolució que pose fi al procediment, davant del jutjat, en procediment ordinari | 90,00 |
| Procediment abreviat davant del jutjat, dictada la sentència | 95,00 |
| Apel·lació | 145,00 |
| Actuacions en matèria d'estrangeria prèvies a la via contenciosa | 50,00 |

 

 

|  |  |
| --- | --- |
| JURISDICCIÓ SOCIAL | EUROS |
| Dictada la providència d'admissió de demanda | 71,00 |
| Dictada la resolució que pose fi al procediment | 134,00 |
| Suplicació, presentat el recurs | 130,00 |

 

 

|  |  |
| --- | --- |
| JURISDICCIÓ MILITAR | EUROS |
| Dictada la interlocutória de sobreseïment o obertura del judici oral | 65,00 |
| Dictada la sentència o resolució que pose fi al procediment | 125,00 |

 

 

|  |  |
| --- | --- |
| RECURS DE CASSACIÓ | EUROS |
| Per l'anunci | 65,00 |
| Per la formalització | 240,00 |

 

 

|  |  |
| --- | --- |
| RECURS D’EMPARA | EUROS |
| Anunci d'empara | 65,00 |

 

 

|  |  |  |
| --- | --- | --- |
| NORMES GENERALS | | EUROS |
| Transaccions extrajudicials | 75% de la quantia aplicable al procediment | |
| Informe motivat d'insostenibilitat de la pretensió | | 61,00 |
| Designació sobrevinguda en fase d'execució, dictada la providència tenint per sol·licitada o continuada l'execució | | 95,00 |
| Supósits en què no és preceptiva la intervenció de lletrat, peró aquesta és requerida per mitjà d'interlocutória motivada per l'órgan judicial, dictada providència per la qual s'assenyala la celebració de judici | | 90,00 |
| Procediments d'especial complexitat, duració, dificultat o dedicació per raó de la matèria, territori, persones implicades, múltiples diligències en órgans jurisdiccionals, o qualsevol altra circumstància que, amb un informe previ fonamentat del Col·legi d'Advocats competent i amb caràcter excepcional, siga apreciada i autoritzada per la Direcció General de Justícia, a més del módul corresponent al procediment judicial de què es tracte | | 602,00 |
| Tramitació col·legial de sol·licituds d’assistència jurídica gratuïta | | 7,00 |
|  |  |  |

 

 

ANNEX III

Model de sol·licitud

 

Sol·licitud d'assistència jurídica gratuïta

 

Per tal d'acreditar la concurrència dels requisits legals per al reconeixement del dret a l'assistència jurídica gratuïta,

 

DECLARE

 

Que les dades que relacione a continuació són certes, completes i sense cap omissió, i que pretenc litigar tan sols per drets propis.

 

Igualment, declare saber que:

 

1r. Aquesta sol·licitud no suspén per si mateixa el curs del procés, i s'haurà de sol·licitar personalment a l'órgan judicial la suspensió del transcurs de qualsevol termini que poguera provocar-me indefensió o preclusió de tràmit.

 

2n. Les meues dades seran incloses en un fitxer de caràcter automatitzat, i seran destinataris de la informació el SOJ del Col·legi d'Advocats competent, la Comissió d'Assistència Jurídica Gratuïta, el departament de la Generalitat Valenciana que tinga atribuïdes les competències en matèria de justícia i l'órgan judicial que conega del plet principal.

La resposta a les dades sol·licitades és de caràcter obligatori i la negativa a subministrar-la suposarà la desestimació de la sol·licitud.

Conec el meu dret d'accés, rectificació i cancel·lació de dades.

 

3r. La desestimació d'aquesta sol·licitud per la Comissió d'Assistència Jurídica Gratuïta implicarà, si és procedent, l'abonament d'honoraris i drets económics ocasionats per la intervenció dels professionals provisionalment designats.

 

4t. La declaració errónia, falsa o amb ocultació de dades rellevants comportarà la revocació del reconeixement del dret, i produirà l'obligació de pagament de les prestacions obtingudes, sense perjuí de les responsabilitats d'un altre ordre que corresponguen.

 

………….... , ... d ... de ...

 

(signatura)

 

\* Abans d'emplenar l'imprès llegiu detingudament el contingut de la declaració i les instruccions contingudes en l'última pàgina)

 

1. Dades personals

 

A) DECLARANT:

Nom:

1r cognom:

2n cognom:

DNI:

Data de naixement:

Estat civil:

Professió:

Adreça:                        Carrer/plaça:                Núm. :

Localitat:                               Cod. post. :

Província:

Telèfon:

 

B) CÒNJUGE : (1)

Nom:

1r cognom:

2n cognom:

DNI:

Data de naixement:

Estat civil:

Professió:

Adreça:                          Carrer/plaça:                       Núm. :

Localitat:                               Cod. post :

Província:

Telèfon:

 

C) FAMILIARS QUE CONVIUEN AMB EL DECLARANT:

|  |  |  |  |  |
| --- | --- | --- | --- | --- |
| Parentiu | Nom | 1r cognom | 2n cognom | Edat |

 

2. Dades económiques

 

A) INGRESSOS ANUALS PER UNITAT FAMILIAR:

|  |  |  |
| --- | --- | --- |
| Origen (2) | Import brut | Concepte (3) |

 

B) PROPIETAT DE BÉNS IMMOBLES:

|  |  |  |  |
| --- | --- | --- | --- |
| Origen (2) | Tipus (4) | Valoració (5) | Càrregues (6) |

 

C) PROPIETAT DE BÉNS MOBLES:

|  |  |  |
| --- | --- | --- |
| Origen (2) | Tipus (7) | Valoració (8) |

 

D) ALTRES BÉNS:

|  |  |  |
| --- | --- | --- |
| Origen (2) | Descripció | Valoració |

 

 

3. Altres dades d’interés (9)

 

4. Pretensió a defendre (10)

 

|  |  |  |  |  |  |  |  |
| --- | --- | --- | --- | --- | --- | --- | --- |
| CIVIL: |  |  |  |  |  |  |  |
| FAMÍLIA: | Contenciós |  | Mutu acord |  | Un amb el consentiment de l’altre |  |  |
| PENAL: |  |  |  |  |  |  |  |
| SOCIAL: |  |  |  |  |  |  |  |
| C. ADMTIU: |  |  |  |  |  |  |  |
| ALTRES: |  |  |  |  |  |  |  |

 

Quan el procediment està iniciat:

– Jutjat:           Núm. procediment:

– Assumpte:

– Nom i cognoms del contrari:

Procediment a iniciar:

Assumpte:

Partit Judicial competent:

 

5. Documentació que ha d'adjuntar

– Fotocópia del document nacional d'identitat o passaport del sol·licitant.

– Fotocópia de la targeta de residència, només en cas de ser estranger el sol·licitant.

– Fotocópia del llibre de família.

– Certificat d'empadronament del sol·licitant i de la resta de persones amb les quals convisca.

– Fotocópia de les tres últimes nómines (11).

– Certificat de liquidació de l'IRPF i del patrimoni o, en cas de no haver-ho realitzat, certificat negatiu (11)

– Certificat de l'INEM de període de desocupació i percepció de subsidis i fotocópia de la targeta de demanda d'ocupació (11).

– Certificat de l'INSS o de l'organisme competent de què s'estiga percebent pensió (11).

– Certificat acreditatiu del pagament d'impostos locals.

– Fotocópia dels títols de propietat de béns immobles.

– Si cal, fotocópia del contracte d'arrendament de l'habitatge habitual i fotocópia de l'últim rebut bancari.

– Certificats de depósits i de saldos en comptes corrents o llibretes d'estalvi, participacions en fons d'inversió o certificats negatius, si cal.

– Fotocópia del permís de circulació o certificat de la Direcció Provincial de Trànsit (12).

 

\* Llegiu atentament aquestes instruccions abans d'emplenar l'imprès

(1) L'apartat 1.B) haureu de complimentar-lo únicament si està casat.

(2) Heu d'identificar si el perceptor és el declarant, el cónjuge, fills o altres familiars.

(3) Heu d'indicar si es tracta de salaris, pensions per jubilació o invalidesa, baixes per incapacitat laboral transitória, dividends d'accions o obligacions, rendes per arrendaments, beques, etc.

(4) Especifiqueu si es tracta d'habitatge habitual, altres habitatges, finques, solars, places de garatge, locals comercials, llotges, pavellons industrials, etc.

(5) Indiqueu quin és el seu valor de mercat, i, si el desconeix, indiqueu el valor escripturat o el cadastral.

(6) Hipoteques o crèdits que graven aqueix bé.

(7) Especifiqueu si es tracta de cotxe, motocicleta, ciclomotor, llanxes, iots, joies, etc. En cas de cotxe i motocicleta heu d'indicar marca, model i matrícula.

(8) Indiqueu quin és el seu valor de mercat.

(9) En aquest apartat heu de fer constar totes aquelles dades que no han tingut cabuda en els apartats anteriors i que tenen transcendència per a la seua economia familiar. Per exemple, declarant o familiars amb grans minusvalideses declarades o demostrables, estat de salut, obligacions que pesen sobre el declarant, cost del procés, etc.

(10) Heu d'explicar la pretensió que desitgeu fer valdre i el motiu pel qual desitgeu acudir davant dels órgans judicials. En cas de separació o divorci heu d'indicar si és contenciós, de mutu acord o d'un amb el consentiment de l'altre, marcant amb una X en la corresponent casella. En cas d'execució de sentència heu d'indicar la data d'aquesta i aportar una fotocópia.

(11) De tots els integrants de la unitat familiar i de la resta de persones que convisquen amb el sol·licitant.

(12) Només en cas de delictes contra la seguretat del trànsit.

 

 

ANNEX III BIS

Requeriment al detingut / pres

 

(Per a entregar pel lletrat de guàrdia al detingut o pres a qui assistisca, en triple versió, autocopiatiu, dins de la instància de sol·licitud)

 

REQUERIMENT AL DETINGUT/PRES PER A RECONEIXEMENT DEL DRET A L’ASSISTENCIA JURIDICA GRATUITA.

DATA GUÀRDIA: \_\_\_\_\_ D \_\_\_\_\_\_\_\_\_\_\_\_\_\_\_\_\_ D \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PARTIT JUDICIAL: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

DADES DEL LLETRAT:

NOM: COL. NÚM. \_\_\_\_\_\_\_\_\_\_\_

ADREÇA DESPATX:

c/               NÚM.: \_\_\_\_\_\_\_\_\_\_\_\_\_

CP \_\_\_\_\_\_\_\_\_\_\_\_\_ D \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ PROVÍNCIA \_\_\_\_\_\_\_\_\_\_\_\_\_\_\_\_\_\_\_

TELÈFON: \_\_\_\_\_\_\_\_\_\_\_\_\_\_\_\_\_\_\_\_ / \_\_\_\_\_\_\_\_\_\_\_\_\_\_\_\_\_\_\_ / \_\_\_\_\_\_\_\_\_\_\_\_\_\_\_\_\_\_\_\_/

DADES DEL SOL·LICITANT:

NOM: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

NIF.: \_\_\_\_\_\_\_\_\_\_\_\_\_\_\_\_\_\_\_\_\_\_

ADREÇA:

c/ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ NÚM.: \_\_\_\_\_\_\_\_\_\_\_\_\_

CP\_\_\_\_\_\_\_\_\_\_\_\_\_D \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ PROVÍNCIA \_\_\_\_\_\_\_\_\_\_\_\_\_\_\_\_\_

PROCEDIMENT:\_\_\_\_\_\_\_\_\_\_\_\_\_\_\_\_\_\_ JUTJAT: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 

Queda notificat que en el termini de 10 dies hàbils, a comptar des d’aquesta data, he de remetre al despatx professional del meu lletrat un exemplar

complimentat d’aquest imprés, acompanyat de la documentació que s’indica en el dors.

 

Declare que les persones que formen la unitat familiar del sol·licitant són les següents:

 

CÒNJUGE:

NOM: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

NIF: \_\_\_\_\_\_\_\_\_\_\_\_\_\_\_\_\_\_\_\_\_\_

PROFESSIÓ: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ADREÇA:

c/ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ NÚM.: \_\_\_\_\_\_\_\_\_\_\_\_\_\_

CP\_\_\_\_\_\_\_\_\_\_\_ D \_\_\_\_\_\_\_\_\_\_\_\_\_\_\_\_\_\_\_\_\_PROVÍNCIA\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

FILLS:

NOM                                                                                      EDAT

1. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_

2. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_

3. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_

4. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_

 

firma del lletrat                                                                             firma del sol·licitant

 

 

Sabent que la unitat familiar està integrada:

a) Si estic casat, i no separat legalment: per mi, el meu cónjuge i els meus fills menors d’edat no emancipats.

b) Si estic fadrí, separat legalment o divorciat: per mi i els meus fills menors d’edat no emancipats.

Documentació que he d’aportar:

– Fotocópia del document nacional d’identitat o passaport del sol·licitant.

– Fotocópia de la targeta de residència, només en cas de ser estranger.

– Fotocópia del llibre de família.

– Certificat d’empadronament.

– Fotocópia de les tres últimes nómines.

– Certificat de liquidació de l’IRPF i del patrimoni o, en cas de no haver-lo realitzat, certificat negatiu.

– Certificat de l’INEM del període de desocupació i percepció de subsidis i fotocópia de la targeta de demanda d’ocupació.

– Certificat de l’INSS o de l’organisme competent de què s’estiga percebent pensió, o en cas de no percebre-la, certificat negatiu

– Certificat acreditatiu del pagament d’impostos locals.

– Fotocópia dels títols de propietat de béns immobles.

– Si és procedent, fotocópia del contracte d’arrendament de l’habitatge habitual i fotocópia de l’últim rebut bancari.

– Certificats de depósits i de saldos en comptes corrents o llibretes d’estalvi, participacions en fons d’inversió o certificats negatius, si és procedent.

– Fotocópia del permís de circulació o certificat de la Direcció Provincial de Trànsit, només en delictes contra la seguretat del trànsit

 

 

ANNEX IV

 

**[1. Taló per a advocats (pdf)](http://www.docv.gva.es/fileadmin/user_upload/docvpub/rlgv/2001/D_2001_029_va_imatge_01.pdf)**

 

**[2. Taló per a procuradors (pdf)](http://www.docv.gva.es/fileadmin/user_upload/docvpub/rlgv/2001/D_2001_029_va_imatge_02.pdf)**

 

 

---

****[1]****Redacció que en fa a l’apartat 2 de l’article 1, el **[Decret 28/2003, d'1 d'abril](http://www.docv.gva.es/index.php?id=26&sig=1623/2003&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D6%26TD%3DDecret%26SOLO_NUMERO_DISPOSICION%3D28%26ANYO_DISPOSICION%3D2003)**, del Consell de la Generalitat, pel qual es modifica el Reglament d'Assistència Jurídica Gratuïta, aprovat pel Decret 29/2001, de 30 de gener, del Consell de la Generalitat. (DOGV núm. 4475 de 07.04.2003) Ref. Base de Dades 1623/2003.

****[2]****Redacció que en fa el **[Decret 28/2003, d'1 d'abril](http://www.docv.gva.es/index.php?id=26&sig=1623/2003&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D6%26TD%3DDecret%26SOLO_NUMERO_DISPOSICION%3D28%26ANYO_DISPOSICION%3D2003)**.

****[3]****Redacció que en fa el **[Decret 28/2003, d'1 d'abril](http://www.docv.gva.es/index.php?id=26&sig=1623/2003&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D6%26TD%3DDecret%26SOLO_NUMERO_DISPOSICION%3D28%26ANYO_DISPOSICION%3D2003)**.

****[4]****Apartat segon suprimit, pel **[Decret 28/2003, d'1 d'abril](http://www.docv.gva.es/index.php?id=26&sig=1623/2003&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D6%26TD%3DDecret%26SOLO_NUMERO_DISPOSICION%3D28%26ANYO_DISPOSICION%3D2003)**, passant l’apartat tercer i quart a ocupar el número segon i tercer.

****[5]****Redacció que en fa el **[Decret 28/2003, d'1 d'abril](http://www.docv.gva.es/index.php?id=26&sig=1623/2003&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D6%26TD%3DDecret%26SOLO_NUMERO_DISPOSICION%3D28%26ANYO_DISPOSICION%3D2003)**.

****[6]****Redacció que en fa el **[Decret 28/2003, d'1 d'abril](http://www.docv.gva.es/index.php?id=26&sig=1623/2003&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D6%26TD%3DDecret%26SOLO_NUMERO_DISPOSICION%3D28%26ANYO_DISPOSICION%3D2003)**.

****[7]****Redacció que en fa el **[Decret 28/2003, d'1 d'abril](http://www.docv.gva.es/index.php?id=26&sig=1623/2003&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D6%26TD%3DDecret%26SOLO_NUMERO_DISPOSICION%3D28%26ANYO_DISPOSICION%3D2003)**.

****[8]****Afegit a l’apartat segon de l’article 40 pel **[Decret 28/2003, d'1 d'abril](http://www.docv.gva.es/index.php?id=26&sig=1623/2003&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D6%26TD%3DDecret%26SOLO_NUMERO_DISPOSICION%3D28%26ANYO_DISPOSICION%3D2003)**.

****[9]****Se suprimix l’expressió “i en el seu matriu” pel **[Decret 28/2003, d'1 d'abril](http://www.docv.gva.es/index.php?id=26&sig=1623/2003&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D6%26TD%3DDecret%26SOLO_NUMERO_DISPOSICION%3D28%26ANYO_DISPOSICION%3D2003)**.

****[10]****Redacció que en fa el **[Decret 28/2003, d'1 d'abril](http://www.docv.gva.es/index.php?id=26&sig=1623/2003&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D6%26TD%3DDecret%26SOLO_NUMERO_DISPOSICION%3D28%26ANYO_DISPOSICION%3D2003)**.

****[11]****Actualització de l’annex I que fa l’**[Orde de 7 de novembre de 2005](http://www.docv.gva.es/index.php?id=26&sig=5815/2005&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D5815/2005)**, de la Conselleria de Justícia, Interior i Administracions Públiques, per la qual es modifiquen els annexos I i II del Decret 29/2001, de 30 de gener, del Govern Valencià, per a l'actualització dels móduls de compensació económica aplicables a les actuacions que siguen prestades pels serveis de torn d'ofici, i assistència al detingut o pres, pels procuradors i advocats de la Comunitat Valenciana. (DOGV núm. 5140 de 22.11.2005) Ref. Base de dades 5815/2005.

****[12]****Actualització de l’annex II que fa l’**[Orde de 7 de novembre de 2005](http://www.docv.gva.es/index.php?id=26&sig=5815/2005&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D5815/2005)**.


Còpia Permalink ELI